ชัดเจน! “เฮียฮ้อ” เปิดตัว “พุทธ อภิวรรณ” นั่ง ผอ.ฝ่ายข่าว ช่อง 8 คนใหม่
เฮียฮ้อ-สุรชัย เชษฐโชติศักดิ์ โพสต์ภาพเปิดตัว "พุทธ อภิวรรณ" นั่ง ผอ.ฝ่ายข่าว ช่อง 8 คนใหม่ หลังลาออกจาก อมรินทร์ ทีวี เมื่อช่วงสิ้นปีที่แล้ว
เฮียฮ้อ-สุรชัย เชษฐโชติศักดิ์ โพสต์ภาพเปิดตัว "พุทธ อภิวรรณ" นั่ง ผอ.ฝ่ายข่าว ช่อง 8 คนใหม่ หลังลาออกจาก อมรินทร์ ทีวี เมื่อช่วงสิ้นปีที่แล้ว
15 มี.ค. 2566

ผู้สื่อข่าวรายงานว่า นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS โพสต์ภาพผ่านทวิตเตอร์ @HereHorRS ถ่ายรูปร่วมกับ นายพุทธอภิวรรณ องค์พระบารมี หรือ พุทธ อภิวรรณ อดีตผู้ประกาศข่าวและผู้อำนวยการฝ่ายข่าว อมรินทร์ ทีวี

พร้อมทั้งระบุข้อความว่า “ยินดีต้อนรับ ผอ. ข่าวช่อง 8 คนใหม่ คุณพุทธอภิวรรณ จะมาสร้างปรากฏการณ์ข่าวช่อง 8 ทั้งหน้าจอ และ Online พบกันเร็วนี้ สนุกแน่นอน”
สำหรับ พุทธ อภิวรรณ เดิมทำหน้าที่เป็นผู้อำนวยการ ฝ่ายข่าว อมรินทร์ ทีวี มาตั้งแต่ช่วงปีแรก ๆ ของการเปิดสถานีโทรทัศน์ และยังทำหน้าที่เป็นผู้ดำเนินรายการ ทุบโต๊ะข่าว ก่อนจะลาออกเมื่อธันวาคม 2565 พร้อมทั้งพักงานหน้าจอนานถึง 4 เดือน ก่อนที่จะมีกระแสข่าวเกิดขึ้นว่า พุทธ อภิวรรณ จะย้ายไปร่วมงานกับสถานีโทรทัศน์ดิจิทัล ย่านพระราม 4 ก่อนที่ เฮียฮ้อ จะโพสต์ข้อมูลว่า ร่วมงานข่าวกับทางช่อง 8
อย่างไรก็ดีสถานีโทรทัศน์ช่อง 8 เป็นหนึ่งในธุรกิจของกลุ่ม RS หนึ่งในเป้าหมายธุรกิจคือ คอนเทนต์ข่าว ซึ่งมีการปรับรูปแบบด้วยคอนเซปต์ “ครบเครื่อง เคียงข้าง ครอบคลุม” ด้วยข้อมูลข่าวที่เร็ว ลึก และกว้างมากขึ้น โดยปีที่ผ่านมาจำนวนฐานผู้ชม ช่อง 8 บนทีวีดิจิทัลสามารถเข้าถึงคนดูได้สูงสุดที่ 2.17 ล้านคน หรือเติบโตขึ้น 13% ขณะที่ช่องทางออนไลน์มียอด followers ทุกแพลตฟอร์มรวมกันมากกว่า 45 ล้านคน หรือเติบโตขึ้น 31%